b'\n_START_ARTICLE_\nSachsens flagg\n_START_PARAGRAPH_\nSachsens flagg er delt i hvitt over gr\xc3\xb8nt. Flagget er i forholdet 3:5._NEWLINE_Sachsens eldste farger var svart og gult, etter v\xc3\xa5penets hovedfarger. Disse fargene var ogs\xc3\xa5 det habsburgske keiserrikets farger. 16. juni 1815 fastsatte Fredrik August I ved kongelig beslutning en nasjonalkokarde i fargene hvitt og gr\xc3\xb8nt og dette ble ogs\xc3\xa5 bestemt som Kongeriket Sachsens farger. Valget var motivert av at G. A. B\xc3\xb6ckler i sitt verk Ars heraldica fra 1688 viste et gr\xc3\xb8nt kors p\xc3\xa5 hvitt skjold som merke for Sachsen. Da Kongeriket Sachsen ble opprettet i 1807 innstiftet kong Fredrik August I en orden der ordensb\xc3\xa5ndet var gr\xc3\xb8nt, noe som introduserte fargen som nasjonalfarge. Fra 1813 f\xc3\xb8rte enheter i Sachsens h\xc3\xa6r hvite og gr\xc3\xb8nne lansefaner._NEWLINE_Bruken av hvitt over gr\xc3\xb8nt ble gjenopptatt etter DDRs oppl\xc3\xb8sning. I delstatsforfatningen fra 27. mai 1992 er fargene hvitt og gr\xc3\xb8nt nedfelt i paragraf 2. I forordning av 4. mars 1992 var det da allerede bestemt at statsflagget skulle b\xc3\xa6re delstatens v\xc3\xa5pen i midten._NEWLINE_Delstaten Sachsens grunnlov fra 1992 anerkjenner ogs\xc3\xa5 bruken av de sorbernes farger, bl\xc3\xa5tt, r\xc3\xb8dt, hvitt, og Niederschlesiens farger hvitt og gult.'